જ્યારે આ ત્રણેય પોતાની ફરજ પર હાજર થયાં ત્યારે ત્રણેયને જુદા જુદા વિભાગમાં મૂકવામાં આવ્યાં. આ ત્રણેયના ડિપાર્ટમેન્ટ એક જ ફલોર પર હતા. સરકારી તંત્ર હવે જગાની તંગી અનુભવતું નથી. એમાંય કોર્પોરેશનના અધિકારીઓ હવે અદ્યતન સજાવટના આગ્રહી થઈ ગયા છે. મોટીજગા, આધુનિક રાચરચીલું અને કોઈ લિમિટેડ કંપનીની સજાવટને ટક્કર મારે એવું સુશોભન. નવા પસંદગી પામેલાં આ ત્રણેયને આ માહોલ ગમ્યો. એકાદ મહિનો ઑફિસમાં કામ કર્યા પછી એમને છ અઠવાડિયાંની ટ્રેઈનિંગ માટે દિલ્હી જવાનું થયું. ત્રણેયે એક જ ટ્રેનની ટિકિટ સાથે બુક કરાવેલી. દિલ્હીમાં એને રહેવાં માટે હોસ્ટેલ તો હતી જ એટલે છ અઠવાડિયાં માટેની જરૂરિયાતોની બૅગ ભરી ત્રણેય સાથે રવાનાં થયાં. ભરત જેવા પુરુષ સહકર્મચારીઓના નેજા નીચે બન્ને યુવતીઓની મુસાફરી સુરક્ષિત હતી.